钦定古今图书集成/明伦汇编/宫闱典/第074卷 > 《贺皇帝诞太子表》李刘
## 钦定古今图书集成/明伦汇编/宫闱典/第074卷 > 《贺皇帝诞太子表》李刘

斗揭柄于子躔，式对履长之庆；星重辉于甲观，肇开震索之祥。社稷安荣，华夷闿怿。臣窃以封人祝华，愿
惟在于多男；帝子生商，命诞膺于百禄。矧春秋鼎盛
之会，重日月离丽之明。有道之长，无思不服。恭惟陛
下，孝形四海，仁育群生。怡怡愉愉，爱敬尽九重之养；
诜诜蛰蛰，治安隆千岁之基。《斯干》咏朱芾之宜，《长乐》
增彩衣之喜。臣滥竽郡绂，阻缀庭绅。歌《本支》百世之
诗，知不遗于周士。献父母万年之颂，尚窃附于唐人。